b'\n_START_ARTICLE_\nTornadoutbruddet i mai 2011\n_START_SECTION_\nMeteorologisk hendelsesforl\xc3\xb8p\n_START_PARAGRAPH_\nTil forskjell fra april, hvor et usedvanlig kraftig tornadoutbrudd tok livet av omtrent 350 mennesker, s\xc3\xa5 var begynnelsen av mai en veldig rolig periode med kun isolerte tornadoer. Men det skulle fort endre seg 21. mai. _NEWLINE_Den dagen begynte to forskjellige stormsystem \xc3\xa5 utvikle seg i Kansas; et over Brown County og det andre s\xc3\xb8r\xc3\xb8st for Emporia. Brown County-systemet dannet etterhvert en tornado som rammet Topeka, og for\xc3\xa5rsaket mindre skader. Samtidig bevegde Emporiasystemet seg mot nord\xc3\xb8st hvor det dannet en EF3-tornado som gjorde store skader i byen Reading. I tillegg til disse to tornadoene, ble flere andre tornadoer observert den kvelden. _NEWLINE_22. mai ble det sendt ut varsel om moderat risiko for uv\xc3\xa6r for store deler av Midtvesten og s\xc3\xb8rover mot Oklahoma. Utp\xc3\xa5 ettermiddagen ble den f\xc3\xb8rste supercellen dannet, og den for\xc3\xa5rsaket skader i og rundt Minneapolis i Minnesota. En annen tornado bevegde seg mot Harmony i den samme delstaten, og dens intensitet f\xc3\xb8rte til at det ble sl\xc3\xa5tt krisealarm. Men den kraftigste tornadoen denne dagen, som ogs\xc3\xa5 skulle bli utbruddets kraftigste tornado, kom senere p\xc3\xa5 ettermiddagen. Den sveipet gjennom byen Joplin i Missouri, og etterlot seg enorme \xc3\xb8deleggelser og et stort antall d\xc3\xb8de. Den er s\xc3\xa5 langt den \xc3\xa5ttende d\xc3\xb8deligste tornadoen i USAs historie. _NEWLINE_Ogs\xc3\xa5 for 23. mai ble det sendt ut varsel om alvorlig uv\xc3\xa6r, men denne dagen skulle tornadotrusselen vise seg \xc3\xa5 bli lav, og hovedrisikoen denne dagen manifesterte seg i haglbyger og kraftig vind. Isolerte tornadoer ble observert, men de var svake p\xc3\xa5 grunn av at fronten hvor de ble dannet manglet det n\xc3\xb8dvendige vindskj\xc3\xa6ret._NEWLINE_24. mai ble det sendt ut varsel om h\xc3\xb8y risiko for alvorlig uv\xc3\xa6r for deler av Kansas, Oklahoma og Texas. Ogs\xc3\xa5 for Joplin, som l\xc3\xa5 i ruiner, ble det sendt ut stormvarsel. Tidlig p\xc3\xa5 ettermiddagen ble det sendt ut et s\xc3\xa5kalt PDS-varsel (PDS, Particulary Dangerous Situation) for deler av Oklahoma. I l\xc3\xb8pet av ettermiddagen ble det observert flere tornadoer i Oklahoma som var ganske kraftige og som tok flere menneskeliv, men flesteparten av tornadoene observert denne dagen var relativt svake og forsvant f\xc3\xb8r de fikk gjort alvorlig skade. Ogs\xc3\xa5 i Kansas ble det observert grupper av tornadoer. \xc3\x85rets femte EF5-tornado ble observert i Oklahoma denne dagen. _NEWLINE_Flere tornadovarsler ble sendt ut 25. mai for Mississippi-dalen, Indianapolis, St. Louis, Nashville og Little Rock. Et PDS-varsel ble sendt ut for vestlige deler av Kentucky, s\xc3\xb8rlige deler av Indiana og \xc3\xb8stlige deler av Missouri. Flere tornadoer ble observert denne dagen, men de var relativt svake. P\xc3\xa5 utbruddets siste dag ble det observert \xc3\xa5tte tornadoer, hvorav den ene var en EF3-tornado som skadet fire personer.\n_START_SECTION_\nJoplin-tornadoen\n_START_PARAGRAPH_\nJoplin-tornadoen var en EF5-tornado med flere virvler som rammet byen Joplin like f\xc3\xb8r klokken 5:41 pm CDT 22. mai. P\xc3\xa5 sin ferd gjennom byen var den p\xc3\xa5 sitt bredeste over en kilometer i diameter. D\xc3\xb8dstallet etter tornadoen ligger akkurat n\xc3\xa5 p\xc3\xa5 139 personer, men ettersom letearbeidet ikke er ferdig enn\xc3\xa5, s\xc3\xa5 kan dette tallet stige ytterligere. De f\xc3\xb8rste skadeunders\xc3\xb8kelsene kategoriserte tornadoen til en EF4, men senere unders\xc3\xb8kelser oppgraderte den til en EF5-tornado. Det er antatt, ut fra disse unders\xc3\xb8kelsene, at tornadoen hadde en vindhastighet p\xc3\xa5 mellom 362 og 402 kilometer i timen. _NEWLINE_Tornadoen startet sitt liv som en relativt svak tornado, men idet den n\xc3\xa6rmet seg Joplin tiltok den i styrke. Skader i omr\xc3\xa5det hvor tornadoen f\xc3\xb8rst slo ned ble ansl\xc3\xa5tt til EF2-skader. Da tornadoen dro gjennom de mer tettbygde delene av byen, s\xc3\xa5 var den blitt til en EF4-tornado. St. Johns-sykehuset l\xc3\xa5 i tornadoens bane og p\xc3\xa5dro seg enorme skader. Bygningene i omr\xc3\xa5det rundt ble tiln\xc3\xa6rmet jevnet med jorden. _NEWLINE_Da tornadoen krysset hovedveien i byen, var vindstyrken oppe i EF5-kategorien. Hus som stod i tornadoens bane ble enten bl\xc3\xa5st bort eller fullstendig \xc3\xb8delagt. Ogs\xc3\xa5 Joplin High School ble \xc3\xb8delagt av tornadoen, men det var ingen elever p\xc3\xa5 skolen da tornadoen slo til. Like etterp\xc3\xa5 toppet tornadoen seg i styrke da den krysset Range Line Road, og p\xc3\xa5 dette tidspunktet var tornadoen cirka 1,6 kilometer bred. I en Pizza Hut-restaurant evakuerte restauranteieren, Christopher Lucas, fire ansatte og 15 kunder inn i et fryselager. Siden d\xc3\xb8ren ikke kunne l\xc3\xa5ses, s\xc3\xa5 m\xc3\xa5tte Lucas feste en kabel mellom d\xc3\xb8ren og armen sin. Da tornadoen traff restauranten, ble d\xc3\xb8ren revet opp og Lucas fulgte med d\xc3\xb8ren inn i tornadoen hvor han d\xc3\xb8de. De resterende i fryseren overlevde. Flere andre butikker og restauranter ble \xc3\xb8delagt av tornadoen. Store betongblokker og biler ble kastet flere hundre meter avg\xc3\xa5rde langs parkeringsplassene ved Range Line Road. Dette var et av omr\xc3\xa5dene med de verste \xc3\xb8deleggelsene. _NEWLINE_Tornadoen fortsatte gjennom s\xc3\xb8r\xc3\xb8stlige deler av byen hvor et industrikompleks ble fullstendig \xc3\xb8delagt i tillegg til flere bolighus. Etter \xc3\xa5 ha forlatt byen, s\xc3\xa5 svekket tornadoen seg betraktelig, men den var fremdeles kraftig nok til \xc3\xa5 kaste biler rundt seg. Tornadoen l\xc3\xb8ste seg til slutt opp utenfor Diamond i Missouri.\n_START_SECTION_\nSkader og d\xc3\xb8dsfall\n_START_PARAGRAPH_\nTornadoen tok livet av 139 personer og skadet over 990 personer i Joplin. 113 personer har s\xc3\xa5 langt blitt identifisert, men p\xc3\xa5 grunn av at det i mange tilfeller bare har blitt funnet rester etter menneskekropper, s\xc3\xa5 er arbeidet med \xc3\xa5 identifisere de d\xc3\xb8de sv\xc3\xa6rt vanskelig.'